**Cam 1 - Nodyn Canllaw Casglu Data - Hydref 2022:**

Annwyl bawb,

Ar 9 Awst 2022 aethom ati i ysgrifennu atoch i roi syniad ichi ymlaen llaw o'r math o wybodaeth y bydd gofyn ichi ei rhoi inni fel rhan o gam un y gwaith o ehangu darpariaeth gofal plant y Blynyddoedd Cynnar drwy Dechrau'n Deg.

Fe wnaethom nodi bod data'r ehangu yn rhywbeth sydd i'w gadw ar wahân i ddata darpariaeth greiddiol Dechrau'n Deg yn y lle cyntaf, a byddwn yn eu casglu all-lein (drwy ffurflen fonitro a gwblheir â llaw, ac nid drwy system Afon).

Fe wnaethom gadarnhau hefyd y byddai angen yr eitemau data canlynol fel rhan o drefniadau monitro cam un:

* **Nifer yr unigolion sy’n manteisio**
* **Nifer y lleoedd gofal plant a gynigir**
* **Nifer y lleoedd gofal plant cyfrwng Cymraeg y gofynnir amdanynt**
* **Nifer y lleoedd gofal plant cyfrwng Cymraeg a gynigir ac sy’n cael eu defnyddio**

Gan nad yw'r ffordd arferol o gofnodi pwy sy’n manteisio ar yr ehangu yn debygol o fod yn ymarferol ym mhob awdurdod lleol, rydym wedi gofyn i bob ALl benderfynu ar y dull gorau o gyfrifo’r niferoedd sy’n manteisio ar lefel leol. Ni fyddwn yn pennu sut yn union y dylid mynd ati i gyfrifo’r niferoedd yn y lle cyntaf, felly, ond dylai ALlau ystyried y canlynol wrth ddyfeisio eu methodoleg:

* Yr angen i gofnodi data mor gywir â phosibl
* Yr angen i gipio data unigolion sy’n manteisio yn y ffordd fwyaf dibynadwy bosibl
* Yr angen i osgoi cyfrif yr un unigolion ddwywaith
* Yr angen i adlewyrchu’n gywir pa mor eang yw cwmpas cyrhaeddiad y rhaglen fel rhan o’r broses o ehangu’r gwasanaethau.

Dylai ALlau arfer disgresiwn a synnwyr cyffredin wrth gofnodi cysylltiadau ystyrlon ac, oherwydd gwaddol pandemig y coronafeirws, dylid cofnodi cysylltiadau rhithiol ystyrlon hefyd lle bo hyn yn briodol. Fodd bynnag, mae'n hanfodol bod yr wybodaeth a ddarperir gan ALlau yn cynrychioli nifer yr unigolion sy’n manteisio ar y rhaglen yn hytrach na chyfanswm y cysylltiadau.

Bydd yr wybodaeth a gyflwynir gan ALlau mewn perthynas â’r nifer sy’n manteisio yn cael ei defnyddio gan Lywodraeth Cymru i benderfynu a yw'r targed o 2,500 ar gam un wedi'i gyrraedd.

Mae'r wybodaeth isod eisoes yn cael ei chasglu gan ALlau fel rhan o brosesau monitro rheolaidd, ac felly nid ydym yn rhagweld bod angen unrhyw arweiniad ychwanegol i gefnogi hynny

* **Nifer y lleoedd gofal plant cyfrwng Cymraeg y gofynnir amdanynt**
* **Nifer y lleoedd gofal plant cyfrwng Cymraeg a gynigir ac sy’n cael eu defnyddio**

Fodd bynnag, mae'r nodyn hwn i gadarnhau y bydd gofyn ichi rannu’r wybodaeth yn ôl math, hy Cymraeg/Dwyieithog, pan fyddwch yn cofnodi ceisiadau, cynigion a niferoedd sy’n manteisio mewn perthynas â darpariaeth Gymraeg.

Amserlen

Bydd y prosesau casglu data ffurfiol ar gyfer ehangu Dechrau'n Deg yn dechrau ym mis Ionawr er mwyn caniatáu i’r gwasanaethau ehangu ymsefydlu, a bydd data yn cael eu casglu drwy’r trefniadau cofnodi cynnydd presennol. Bydd y trefniadau hyn ar waith hyd nes y bydd modd inni alinio prosesau monitro’r gwasanaethau ehangu â'r broses ar gyfer y ddarpariaeth greiddiol, fel rhan o brosesau casglu data arferol Dechrau'n Deg (a gesglir bob tymor).

Cofiwch fod yn rhaid cadw holl ddata ehangu Dechrau'n Deg yn gyfan gwbl ar wahân i'r data ar gyfer darparu gwasanaethau creiddiol presennol Dechrau'n Deg oherwydd yr angen i ddiogelu uniondeb y data a ddefnyddir ar gyfer datganiad ystadegol cenedlaethol Dechrau'n Deg.

Rydym yn cydnabod nad yw hyn yn ddelfrydol o safbwynt gweinyddol, ond nid oes modd osgoi hynny os ydym am gasglu data monitro amserol i gefnogi ehangu Dechrau'n Deg yng ngham un.

Sylwch hefyd y bydd eich rheolwyr cyfrif yn cysylltu rheolaidd â chi bob mis, yn ystod cam un, i gael syniad o'ch cynnydd wrth i chi weithredu are eich cynlluniau ehangu.

Bydd hon yn sgwrs anffurfiol lle gofynnir i chi ddarparu amcangyfrifon ynghylch niferoedd y plant ychwanegol sydd bellach yn derbyn Gwasanaethau Dechrau’n Deg, a bydd yn gyfle i chi dynnu sylw at unrhyw heriau cyflenwi rydych chi'n eu hwynebu fel awdurdod lleol.

Cysylltwch â’ch rheolwyr cyfrif os oes gennych unrhyw gwestiynau.